มงปลิว? ลือมิสยูนิเวิร์สไทยแลนด์ จ่อปลด “น้ำตาล” พ้นตำแหน่ง
มงปลิว? ลือกองประกวด Miss Universe Thailand เตรียมปลด “น้ำตาล ชลิตา” พ้นตำแหน่ง Miss Universe Thailand 2559 คาดขัดแย้งกันเรื่องผลประโยชน์
7 มี.ค. 2560

ผู้สื่อข่าวรายงานว่า จากข่าวลือในโซเชียวถึงกรณีกองประกวด Miss Universe Thailand เตรียมปลด นางสาวชลิตา ส่วนเสน่ห์ หรือ น้ำตาล Miss Universe Thailand 2559 พ้นจากตำแหน่งและจะให้รองอันดับ 1 ขึ้นรับตำแหน่งแทน โดยข่าวลือนี้เริ่มจากคนจับผิดว่า ในอินสตาแกรมของน้ำตาล เอาเบอร์ติดต่อของคนดูแลจากทางกองประกวดไปไว้ท้ายสุดและนำเบอร์พี่เลี้ยงมาขึ้นแทน รวมทั้งช่วงหลังๆ มานี้ก็ออกงานโดยไม่มีคนดูแลจากกองประกวดแต่อย่างใด จนคนมองว่าเจ้าตัวเตรียมฉีกสัญญากับทางกองประกวดและเตรียมเข้าสังกัดใหม่แล้ว
นอกจากนี้เพจนางงามได้ออกมาเปิดเผยว่า น้ำตาลกำลังมีปัญหากับ ออน ชิชญาสุ์ กรรณสูต ผู้จัดการกองประกวด ถึงขั้นเตรียมฉีกสัญญาผันตัวออกมารับงานเอง ซึ่งล่าสุดน้ำตาลได้ออกมาปฏิเสธว่าไม่เป็นความจริงทุกอย่างยังเหมือนเดิม
ทั้งนี้ในเวลาต่อมาได้มีการเปิดเผยเพิ่มเติมว่า ที่มีข่าวลือออกมาว่าจะปลดน้ำตาลนั้นที่จริงแล้วเป็นเพราะทางกองประกวดไม่พอใจที่น้ำตาลออกมารับงานเองโดยไม่ผ่านกองประกวดทำให้กองประกวดไม่ได้รับส่วนแบ่งซึ่งถือว่าเป็นการผิดสัญญากับทางกอง และตอนนี้ในเพจนางงามมีหลายคนที่เริ่มแสดงความคิดเห็นไม่เชียร์น้ำตาลแล้ว ส่วนอีกด้านก็ออกมาแฉอีกว่าที่แฟนนางงามหลายคนไม่พอใจและเชียร์ให้มีการปลดนั้น เพราะพี่เลี้ยงของน้ำตาลก็ไม่สนใจเพจนางงามนั่นเอง
นอกจากนี้ยังมีการเปิดเผยเพิ่มอีกว่า วงในของกองประกวดออกมาโพสต์เฟซบุ๊กด้วยว่า “รอง 1 พร้อมไหมลูก” ยิ่งทำให้หลายคนคาดว่าข่าวลือครั้งนี้คงจะเป็นจริงซะแล้ว ซึ่งทางด้านกองเชียร์ของรองอันดับ 1 ก็ออกมารับโพสต์กันเพียบว่าพร้อมแล้ว และล่าสุดเมื่อมีคนนำโพสต์ดังกล่าวไปสอบถามกับน้ำตาล และก็ได้คำตอบกลับมาว่า ตัวน้ำตาลยังไม่ทราบเรื่อง
อย่างไรก็ตาม หลังมีดราม่าออกมา “แก้ม กวินตรา” Miss Universe Thailand ปี 2551 ยังออกมาโพสต์เฟซบุ๊กว่า “ตายแล้วววววว…….งดธาตุหวานเพราะน้ำตาลปลอมมากกกกกกก” จนหลายคนอดคิดไม่ได้ว่าที่เจ้าตัวออกมาโพสต์แบบนี้เพราะจะโยงถึงข่าวดังกล่าวหรือไม่
